આધુનિક જમાના સાથે આપણે વરસાદ-ધરતીકંપ વગેરેની આગોતરા જાણકારી વિજ્ઞાાન દ્વારા મેળવીએ છીએ ત્યારે દાળ-કઠોળના ભાવ છેલ્લા સવા બે વર્ષથી એકધારા વધી રહ્યા છે. ત્યારે સરકારી બ્યૂરોક્રસી અને નિષ્ણાતોની ટીમ શું અત્યાર સુધી ફીફાં ખાંડતી હતી ? દેશમાં શું રાતોરાત કઠોળની અછત ઊભી થઈ ગઈ ? કેન્દ્રમાં મોદી સરકારે તા. ૨૬ મે, ૨૦૧૪માં સત્તાની બાગડોર સંભાળી ત્યારથી દાળ-કઠોળના ભાવ એકધારા વધી રહ્યા છે. મોદી સરકારના ૨૬ મહિનાના સમયગાળામાં મોટા ભાગના દાળ-કઠોળના ભાવ બેથી ત્રણ ગણા વધી ગયા છે. ૨૬ મહિનાના સમયગાળામાં સરકારને બ્યૂરોક્રસીએ ઊંધા રસ્તાઓ જ દેખાડયા છે અથવા તો સરકારી મંત્રીઓ આખા મામલાને સમજ્યા વગર તેમની રીતે પગલાં લઈને દેશની આમજનતાને મોંઘવારીના દર-દરમાં ભટકાવી દીધી છે. જેમ દરેક મામલામાં તપાસ થાય છે તેમાં છેલ્લા ૨૬ મહિનામાં દાળ-કઠોળના ભાવ આટલા બધા કેમ વધ્યા ? આખા મામલાની તપાસ કરીને અન્ય આવશ્યક ચીજવસ્તુઓના ભાવ ન વધે તે માટે ખેત ઉત્પાદન, દેશની જરૂરિયાત અને વિદેશી માર્કેટ વિશે અભ્યાસ કરનાર નિષ્ણાતોની ટીમ બનાવવી જોઈએ.